《舟晚》
明代·程可则

回舟转清澳，落日照前岑。水阔一帆远，云归众壑阴。

虫声喧别浦，人语静空林。寂寞河干客，悠悠行路心。

作者简介：（1624—1673）明末清初广东南海人，字周量，一字湟溱，号石臞。少时从学于陈邦彦。入清，顺治九年会试第一，被排挤不得与殿试。十年后，试授中书。历兵部郎中、桂林知府。广交游，以诗文名世，与王士禛等交好。有《海日堂集》等。